b'\n_START_ARTICLE_\nAnnonakasvit\n_START_SECTION_\nTuntomerkit\n_START_PARAGRAPH_\nAnnonakasvit ovat puuvartisia, joskus k\xc3\xb6ynn\xc3\xb6st\xc3\xa4vi\xc3\xa4, ja niiden varsissa on hartsik\xc3\xa4yt\xc3\xa4vi\xc3\xa4. Lehdet ovat yleens\xc3\xa4 ainavihantia; lis\xc3\xa4ksi ne ovat ehyit\xc3\xa4, korvakkeettomia, kahdessa riviss\xc3\xa4 sijaitsevia ja sinert\xc3\xa4v\xc3\xa4n- tai metallinkiiltoisia. Kukat ovat tuoksuvia, usein nuokkuvia, ja niiss\xc3\xa4 on erikoista se, ett\xc3\xa4 ne avautuvat usein nupustaan jo ennen kuin niiden kaikki osat ovat kehittyneet t\xc3\xa4ydelleen. Kukat houkuttelevat kovakuoriaisia, jotka suorittavat p\xc3\xb6lytyksen; useilla lajeilla kukasta muodostuu niille loukku ter\xc3\xa4lehtien karisemiseen asti. Kukan osia on ep\xc3\xa4m\xc3\xa4\xc3\xa4r\xc3\xa4inen luku. Keh\xc3\xa4lehtikiehkuroita on tavallisesti kolme. Heteet sijaitsevat kierteisesti. Emilehdet ovat yleens\xc3\xa4 t\xc3\xa4ysin erill\xc3\xa4\xc3\xa4n, ja hedelm\xc3\xa4 koostuu useiden marjojen yhteen kasvusta. Siemeness\xc3\xa4 on kirjava siemenvalkuainen. Vain lajilla Anaxagorea javanica on avautuva hedelm\xc3\xa4 ja avautuminen tapahtuu r\xc3\xa4j\xc3\xa4hdysm\xc3\xa4isesti.'